Document ID: 32006D0338

KOMISSION PÄÄTÖS,
tehty 8 päivänä toukokuuta 2006,
luvan antamisesta Puolan tasavallalle kieltää alueellaan tiettyjen viljelykasvilajien yleisessä lajikeluettelossa lueteltujen maissilajikkeiden käyttö neuvoston direktiivin 2002/53/EY nojalla
(tiedoksiannettu numerolla K(2006) 1790)
(Ainoastaan puolankielinen teksti on todistusvoimainen)
(2006/338/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viljelykasvilajien yleisestä lajikeluettelosta 13 päivänä kesäkuuta 2002 annetun neuvoston direktiivin 2002/53/EY (1) ja erityisesti sen 16 artiklan 2 kohdan b alakohdan,
sekä katsoo seuraavaa:
(1)
Komissio on julkaissut direktiivin 2002/53/EY 17 artiklan mukaisesti Euroopan unionin virallisen lehden C-sarjassa, viljelykasvien yleisessä lajikeluettelossa, tiettyjä maissilajikkeita.
(2)
Mainitun direktiivin 16 artiklan 1 kohdan mukaan jäsenvaltioiden on huolehdittava siitä, että 17 artiklassa tarkoitetusta julkaisemisesta lähtien kyseisen direktiivin säännösten tai kyseisen direktiivin periaatteita vastaavien periaatteiden mukaisesti hyväksyttyjen lajikkeiden siemeniin ei sovelleta lajiketta koskevia rajoituksia kaupan pitämisen osalta.
(3)
Komissio vastaanotti 24 päivänä kesäkuuta 2005 Puolan tasavallalta direktiivin 2002/53/EY 16 artiklan 2 kohdan b alakohdan mukaisen pyynnön kieltää Puolassa viljelyyn soveltumattomien maissilajikkeiden siemenaineiston käyttö ja saattaminen markkinoille. Tämä pyyntö seurasi toista, joka koski erästä geneettisesti muunneltua maissilajiketta, joka on erillisen päätöksen kohteena.
(4)
Puola lähetti 9 päivänä joulukuuta 2005 komissiolle luettelon maissilajikkeista, joita se pitää Puolan olosuhteissa viljelyyn soveltumattomina. Puolan viranomaiset täydensivät luetteloa 9 päivänä tammikuuta 2006 päivätyllä kirjeellä. Puola pyytää lupaa kieltää toistaiseksi alueellaan kaikki luettelon maissilajikkeet.
(5)
Ottaen huomioon 16 artiklan 2 kohdan b alakohdan viimeisen virkkeen, jossa todetaan, että jäsenvaltion on jätettävä hakemus viimeistään kolmannen kalenterivuoden loppuun mennessä siitä, kun lajike on hyväksytty yleiseen lajikeluetteloon, Puolan vuonna 2005 tekemä pyyntö ei ole voinut kattaa yleiseen lajikeluetteloon ennen 1 päivää tammikuuta 2002 hyväksyttyjä lajikkeita.
(6)
Kyseisistä lajikkeista saatavilla olevan tiedon perusteella tiedetään hyvin, etteivät ne liian korkean tuuleentumisajankohtansa vuoksi, joka on FAO-indeksinä ilmaistuna vähintään 350 tai sitä vastaava, sovellu viljelyyn missään Puolan osassa. Kyseiset ilmastolliset ja maanviljelyyn liittyvät tekijät estävät pysyvästi näiden lajikkeiden viljelyn Puolassa.
(7)
Näin ollen Puolan tasavallalle olisi annettava lupa soveltaa 16 artiklan 2 kohdan b alakohtaa tässä päätöksessä lueteltuihin maissilajikkeisiin, mutta ei yleisessä lajikeluettelossa ennen 1 päivää tammikuuta 2002 lueteltuihin lajikkeisiin.
(8)
Jotta komissio voi ilmoittaa asiasta muille jäsenvaltioille ja saattaa direktiivissä 2002/53/EY säädetyn viljelykasvilajien yleisen lajikeluettelon ajan tasalle, Puolaa olisi pyydettävä ilmoittamaan komissiolle, kun se hyödyntää tässä päätöksessä annettua lupaa.
(9)
Tässä päätöksessä säädetyt toimenpiteet ovat maataloudessa, puutarhanviljelyssä ja metsätaloudessa käytettäviä siemeniä ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Puolan tasavallalle annetaan lupa kieltää tämän päätöksen liitteessä lueteltujen maissilajikkeiden käyttö koko alueellaan.
2 artikla
Puolan tasavallan pyyntöä, joka koskee yleisessä lajikeluettelossa ennen 1 päivää tammikuuta 2002 lueteltuja maissilajikkeita, ei hyväksytä.
3 artikla
Jotta komissio voi ilmoittaa asiasta jäsenvaltioille, Puolan tasavallan on ilmoitettava komissiolle päivä, josta alkaen se hyödyntää edellä 1 artiklassa annettua lupaa.
4 artikla
Tämä päätös on osoitettu Puolan tasavallalle.
Tehty Brysselissä 8 päivänä toukokuuta 2006.

Labels: 12
18
17
6